Mart Noorma

Mart Noorma (sündinud 28. märtsil 1973) on eesti füüsik ja tehnikateadlane, Tartu Ülikooli kosmose- ja kaitsetehnoloogia professor ning teaduse populariseerija.

Mart Noorma on tuntud Eesti tudengisatelliidi programmi algataja ja juhendajana ning teadust populariseeriva telesaate "Rakett 69" kohtunikuna. 

Alates 2008. aastast oli ta Tartu Ülikooli loodus- ja tehnoloogiateaduskonna õppeprodekaan ning aastatel 2015–2017 Tartu Ülikooli õppeprorektor.  Alates 2022. aasta augustist juhib ta NATO küberkaitsekoostöö keskust. 

Ta on pälvinud Valgetähe V klassi teenetemärgi ning projekti "Miljon+" ühe algatajana auhinna Vikipeedia sõber 2017.

Elulugu 

Aastatel 1979–1991 õppis Noorma Tartu 3. Keskkoolis ja 1991–2000 Tartu Ülikoolis. 1994–2000 töötas ta ühtlasi aktsiaseltsis Metrosert. Aprillis 1997 asutas Noorma sõpradega Tartu Mootorratturite Ühingu, mis on rohkem tuntud nime MC Põletajad all. 2000–2005 õppis Noorma Helsingi Tehnikaülikoolis, kus omandas tehnikateaduste magistri- ja doktorikraadi. 2000–2002 oli ta Helsingi Tehnikaülikoolis assistent, 2002–2004 samas teadur ja 2004–2005 projektijuht. Pärast ülikooli lõpetamist siirdus Noorma pooleteiseks aastaks USA-sse, kus oli külalisteadur Riiklikus Standardite ja Tehnoloogia Instituudis (National Institute of Standards and Technology, NIST).

Aastatel 2006–2007 töötas Noorma Tartu Ülikooli füüsika-keemiateaduskonna eksperimentaalfüüsika ja tehnoloogia instituudis elektroonika erakorralise lektori ja teadurina. 2007–2008 oli ta samas instituudis rakendusfüüsika õppetooli erakorraline teadur. Alates 2008. aastast on ta Tartu Observatooriumi erakorraline vanemteadur, Tartu Ülikooli õppimise ja õpetamise arenduskeskuse juhataja ning loodus- ja tehnoloogiateaduskonna füüsika instituudis optilise metroloogia dotsent. Samuti on ta loodus- ja tehnoloogiateaduskonna õppeprodekaan ning kosmose- ja militaartehnoloogia töörühma juht, kes nõustab Eesti tudengisatelliidi programmi raames ESTCube-1 ehitamist.

Mart Noorma on aktiivne teaduse populariseerija ning kirjutanud mitmeid populaarteaduslikke artikleid. Ta oli Haridus- ja Teadusministeeriumi poolt 2011/2012. õppeaastal välja kuulutatud teadusaasta kõneisik ning alates 2012. aasta kevadhooajast Eesti Rahvusringhäälingu teadust populariseeriva noortesaate "Rakett 69" kohtunik. Mart Noorma on olnud Eesti tudengisatelliidi programmi ja Erahuvikooli HuviTERA koostöös 2008. aastal asutatud koolinoorte kosmoseklubi Estronaudid juhendaja  ning koolilaste teaduspõhise suvemaleva Teadusmalev eestvedaja.

Alates 8. märtsist 2012 on Mart Noorma Eesti teaduspoliitika komisjoni liige.

Ta on ettevõtte Milrem Robotics teadus- ja arendusdirektor.

Tunnustus

2008–2010 valitud üliõpilaste tagasiside põhjal Tartu Ülikooli Realia et Naturalia valdkonna 10 parema õppejõu hulka.
2012 Valgetähe V klassi teenetemärk
2012 Eesti teaduse populariseerimise auhind. Peapreemiad kategooriates "Parim uus algatus teaduse ja tehnoloogia populariseerimisel" (koolinoorte teaduspõhise töömaleva Teadusmalev algatamise eest) ja "Teaduse ja tehnoloogia populariseerimine audiovisuaalse ja elektroonilise meedia abil" (saatesarja "Rakett 69" loomingulise kollektiivi koosseisus).
 2013 Teadusajakirjanduse sõbra auhind Ökul 2012, Eesti Teadusajakirjanike Selts
 2013 Interneti-rahvahääletuse tulemusel lisati Mart Noorma jalajäljed Tartu Teerajajate alleele
 2013 Vabariigi Presidendi hariduspreemia.
 2013 Postimehe aasta inimene 
 2014 Eesti Füüsika Seltsi aastapreemia
 2015 Tartu Ülikooli aumärk
 2015 Eesti Päevalehe ja Delfi koostatud edetabelis "Eesti mõjukad 2015" hinnatud mõjukuselt 66. inimeseks Eestis
 2017 Vikipeedia sõber
 2017 aasta hariduse sõber

Isiklikku 
Mart Noormal on kolm last: Timo (1995), Kris (1999) ja Karolina (2001).

2016. aastast on Mart Noorma abielus füüsik Anu Noormaga (kuni 31. märtsini 2020 Anu Reinart)

Viited

Välislingid 

 Mart Noorma TEDxTallinn, 2010
 Mart Noorma ja tudengisatelliit ESTCube-1 YouTube
 "Mart Noorma: reaalteadlase elu on hiiglama põnev!" Eesti Televisiooni saade "Kahekõne", 27. mai 2010
 "Mart Noorma ehk see on väga võimalik!" fyysika.ee, 5. juuni 2010
 Evar Post: Ükskord purjetame päikesetuules, Pere ja Kodu, 6. jaanuar 2011 
 Mart Noorma: "Eesti rahvuslik kosmoseteadus 2025" Horisont, 5/2011 
 Arko Olesk: "Reaalharidus annab eeldused edukaks ja õnnelikuks eluks" Postimees, 22. november 2011
 Ingrid Peek: "Nädala Alkeemik: Mart Noorma" alkeemia.ee, 3. juuni 2012
 Arko Olesk: "Nädala näod: Mees kolmandalt planeedilt" Postimees, 26. jaanuar 2013
 Mart Noorma Kuku Raadio saates "Kukul külas", 3. veebruar 2013
 "Mart Noorma: et midagi saavutada, on vaja inimestega rääkida" ERR Novaator, 19. september 2015

Eesti füüsikud
Eesti tehnikateadlased
Tartu Ülikooli loodus- ja täppisteaduste valdkonna professorid
Valgetähe V klassi teenetemärgi kavalerid
Sündinud 1973